10. การควบคุมภายใน

  บริษัท โรงพยาบาลบำรุงราษฎร์ จำกัด (มหาชน)
  ได้ให้ความสำคัญกับระบบการควบคุมภายในและระบบการตรวจสอบภายในมาอย่างต่อเนื่อง
  โดยตระหนักเป็นอย่างดีว่าระบบการควบคุมภายในและระบบการตรวจสอบภายในที่ดี
  สามารถช่วยป้องกันความเสียหายที่อาจเกิดขึ้นและช่วยให้ค้นพบข้อผิดพลาดที่เกิดขึ้นได้ภายในเวลาที่เหมาะสม
  อีกทั้งสามารถช่วยลดความเสี่ยงทางธุรกิจและความเสี่ยงในกระบวนการปฏิบัติงานให้อยู่ในระดับที่ยอมรับได้
  ช่วยให้รายงานทางการเงินของบริษัทถูกต้องน่าเชื่อถือ
  และช่วยให้การดำเนินงานของบริษัทบรรลุเป้าหมายที่กำหนดไว้ ทั้งนี้
  คณะกรรมการบริษัทได้กำกับดูแลและมอบหมายให้คณะกรรมการตรวจสอบทำหน้าที่สอบทานและให้ความเห็นเกี่ยวกับประสิทธิผลของระบบการควบคุมภายในของบริษัทโดยมีสาระสำคัญที่แบ่งออกได้เป็น
  5 ส่วน ดังต่อไปนี้

  ส่วนที่ 1 องค์กรและสภาพแวดล้อม

  บริษัทได้กำหนดวิสัยทัศน์ พันธกิจ และนโยบายการดำเนินธุรกิจ
  โดยให้ความสำคัญกับความซื่อสัตย์และจริยธรรม
  รวมทั้งมีการกำหนดเป้าหมายการดำเนินธุรกิจอย่างชัดเจนทั้งในระยะสั้นและระยะยาว
  และมีการให้ผลประโยชน์ตอบแทนแก่พนักงานตามความสามารถในการดำเนินงานให้บรรลุเป้าหมายนั้น
  นอกจากนี้
  ยังมีการจัดโครงสร้างองค์กรและการกำหนดระเบียบวิธีปฏิบัติงานที่ช่วยให้การบริหารงานมีความรัดกุมและสามารถป้องกันการนำทรัพย์สินของบริษัทไปใช้โดยมิชอบได้
  ยิ่งไปกว่านั้น
  ฝ่ายบริหารยังได้พัฒนาและปรับปรุงคุณภาพการบริหารงานอย่างต่อเนื่องจนเป็นที่ยอมรับจากหลายองค์กร
  และทำให้ได้รับรางวัลต่างๆ อาทิเช่น รางวัล Best Managed Company in Thailand –
  Small Cap จากนิตยสาร Asiamoney รางวัลการบริหารสู่ความเป็นเลิศ Thailand
  Quality Class (TQC) จากสำนักงานรางวัลคุณภาพแห่งชาติ
  และรางวัลสถานประกอบการดีเด่นด้านแรงงานสัมพันธ์และสวัสดิการแรงงานจากกระทรวงแรงงาน
  เป็นต้น จากลักษณะขององค์กรที่กล่าวมา
  จึงถือได้ว่าบริษัทมีโครงสร้างองค์กรและสภาพแวดล้อมที่ดีซึ่งเป็นรากฐานที่สำคัญของระบบการควบคุมภายในที่มีประสิทธิผล

  ส่วนที่ 2 การบริหารความเสี่ยง

  บริษัทได้ทำการประเมินปัจจัยความเสี่ยงในการประกอบธุรกิจอย่างสม่ำเสมอ
  โดยพิจารณาสภาพทางเศรษฐกิจ การเมือง สังคม และสิ่งแวดล้อม
  รวมถึงสภาวะอุตสาหกรรมและการแข่งขัน ซึ่งเป็นปัจจัยภายนอก
  และได้ประเมินปัจจัยภายในองค์กร โดยเฉพาะอย่างยิ่ง
  ปัจจัยความเสี่ยงด้านการให้บริการทางการแพทย์
  ซึ่งเป็นปัจจัยที่อาจส่งผลกระทบต่อองค์กรอย่างมีนัยสำคัญ นอกจากนี้
  บริษัทได้กำหนดมาตรการบริหารความเสี่ยง
  และได้มอบหมายให้ฝ่ายบริหารติดตามเหตุการณ์ที่เป็นสาเหตุของปัจจัยความเสี่ยงอย่างต่อเนื่อง
  รวมทั้งได้กำหนดกระบวนการดำเนินการบริหารความเสี่ยงที่เกิดขึ้นในโรงพยาบาล (Hospital
  Risk Management Process) และการประเมินความเสี่ยงด้านความปลอดภัยและสิ่งแวดล้อม
  (Safety and Environment Risk Assessment)
  ไว้เป็นส่วนหนึ่งของนโยบายการบริหารงานโรงพยาบาล (Hospital Administrative
  Policy) อีกด้วย ดังนั้น
  จึงถือได้ว่าบริษัทมีการบริหารความเสี่ยงที่มีประสิทธิผลเพียงพอที่จะช่วยลดความเสี่ยงในการดำเนินธุรกิจให้อยู่ระดับที่ยอมรับได้

  ส่วนที่ 3 การควบคุมการปฏิบัติงานของฝ่ายบริหาร

  บริษัทมีการกำหนดอำนาจและระดับการอนุมัติรายการตามลักษณะและมูลค่าของรายการ
  ในกรณีที่บริษัทเข้าทำรายการที่เกี่ยวโยงกันหรือรายการที่อาจมีความขัดแย้งทางผลประโยชน์
  คณะกรรมการตรวจสอบมีหน้าที่พิจารณาความจำเป็นและความสมเหตุสมผลของรายการดังกล่าว
  และต้องได้รับการอนุมัติจากฝ่ายบริหาร คณะกรรมการบริษัทหรือผู้ถือหุ้น แล้วแต่กรณี
  โดยที่ผู้มีส่วนได้เสียในการทำรายการดังกล่าว ไม่มีสิทธิออกเสียงในการพิจารณาอนุมัติรายการ
  นอกจากนี้ บริษัทยังมีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
  โดยการมอบหมายให้กรรมการบริษัทเข้าไปดำรงตำแหน่งประธานกรรมการ กรรมการ
  หรือกรรมการบริหารในบริษัทย่อยหรือบริษัทร่วมดังกล่าว ทั้งนี้ ในปี 2552
  บริษัทมีการทำรายการกับบุคคลหรือกิจการที่เกี่ยวข้องกันตามหลักเกณฑ์ วิธีการ
  และเงื่อนไขที่กฎหมายกำหนด ภายใต้นโยบายการกำกับดูแลกิจการที่ดี
  โดยถือเสมือนเป็นรายการที่กระทำกับบุคคลภายนอก
  และคำนึงถึงประโยชน์สูงสุดของบริษัทเป็นสำคัญ

  ส่วนที่ 4 ระบบสารสนเทศและการสื่อสารข้อมูล

  บริษัทมีการรายงานทางการเงินโดยใช้นโยบายบัญชีที่มีความเหมาะสมกับลักษณะการประกอบธุรกิจของบริษัทและเป็นไปตามหลักการบัญชีที่รับรองทั่วไป
  รวมทั้งได้เตรียมความพร้อมในการใช้มาตรฐานการรายงานทางการเงินระหว่างประเทศหรือ
  International Financial Reporting Standards (IFRS) ซึ่งจะมีผลบังคับใช้ในปี
  2554 โดยการจัดตั้งคณะทำงานซึ่งประกอบด้วยผู้ที่เกี่ยวข้องจากหน่วยงานต่างๆ
  ให้ดำเนินการจัดเตรียมข้อมูลและระบบสารสนเทศเพื่อรองรับการรายงานทางการเงินตามมาตรฐานดังกล่าว
  รวมทั้งได้ว่าจ้างบริษัทที่ปรึกษาเพื่อให้คำแนะนำและจัดการฝึกอบรมให้กับผู้บริหารและพนักงานที่เกี่ยวข้อง
  นอกจากนี้ บริษัทยังมีการรายงานข้อมูลที่สำคัญต่างๆ
  ต่อคณะกรรมการบริษัทอย่างเพียงพอต่อการตัดสินใจ

  ส่วนที่ 5 ระบบการติดตาม

  บริษัทได้จัดตั้งฝ่ายตรวจสอบภายในโดยขึ้นตรงต่อคณะกรรมการตรวจสอบเพื่อให้มีความเป็นอิสระในการปฏิบัติงาน
  โดยมีหน้าที่ในการตรวจประเมินระบบการควบคุมภายใน กระบวนการบริหารความเสี่ยง
  และการกำกับดูแลกิจการ โดยมีวัตถุประสงค์ในการตรวจสอบ (Audit Objectives)
  เพื่อให้ความเชื่อมั่นในเรื่องต่างๆ ดังนี้

-   การปฏิบัติงานในกระบวนการต่างๆ ภายในองค์กร (Operations)
    มีประสิทธิภาพและประสิทธิผลเพียงพอที่จะทำให้การปฏิบัติงานบรรลุวัตถุประสงค์ขององค์กรหรือไม่

-   กระบวนการรายงานทางการเงิน (Financial Reporting)
    มีการควบคุมภายในที่เพียงพอและเหมาะสมอันจะทำให้ข้อมูลทางการเงินมีความน่าเชื่อถือหรือไม่

-   กระบวนการควบคุมทางการบริหารมีประสิทธิผลเพียงพอที่จะทำให้มีการปฏิบัติตามกฎหมายและข้อกำหนดต่างๆ
    รวมถึงนโยบายและระเบียบปฏิบัติขององค์กร (Compliance) อย่างเหมาะสมหรือไม่

-   การควบคุมภายในสำหรับกระบวนการปฏิบัติงานใดๆ ที่เกี่ยวข้องกับความปลอดภัยของผู้ป่วย
    (Patient Safety) มีประสิทธิผลเพียงพอหรือไม่

  นอกจากนี้
  บริษัทได้พิจารณาว่าจ้างสำนักงานตรวจสอบอิสระจากภายนอกให้ดำเนินการตรวจสอบระบบการควบคุมภายในสำหรับระบบเทคโนโลยีสารสนเทศ
  (Information Technology General Controls)
  เนื่องจากมีความเห็นว่าระบบดังกล่าวจำเป็นต้องใช้ผู้เชี่ยวชาญที่มีความรู้ความสามารถในด้านเทคโนโลยีโดยเฉพาะ
  และได้มอบหมายให้หน่วยงานที่เกี่ยวข้องพิจารณากำหนดแนวทางพัฒนาปรับปรุงระบบการทำงานตามข้อเสนอแนะของผู้เชี่ยวชาญดังกล่าว
  รวมทั้งข้อเสนอแนะของผู้สอบบัญชีในหนังสือของผู้สอบบัญชีถึงฝ่ายบริหาร (Management
  Letter) ด้วย

  จากการประเมินความเพียงพอและความเหมาะสมของการควบคุมภายในตามองค์ประกอบทั้ง 5
  ส่วน
  คณะกรรมการบริษัทมีความเห็นว่าระบบการควบคุมภายในของบริษัทมีความเพียงพอและเหมาะสม
  และไม่พบว่าบริษัทมีข้อบกพร่องเกี่ยวกับระบบการควบคุมภายในที่มีสาระสำคัญใดๆ

รายงานของคณะกรรมการตรวจสอบ

เรียน ท่านผู้ถือหุ้น บริษัท โรงพยาบาลบำรุงราษฎร์ จำกัด (มหาชน)

คณะกรรมการบริษัท โรงพยาบาลบำรุงราษฎร์ จำกัด (มหาชน)
ได้แต่งตั้งคณะกรรมการตรวจสอบซึ่งประกอบด้วยกรรมการบริษัทที่เป็นกรรมการอิสระจำนวน 3 ท่าน
โดยมีนางสาวโสภาวดี อุตตโมบล เป็นประธานคณะกรรมการตรวจสอบ นายบุญปกรณ์ โชควัฒนา
และนายสรดิษ วิญญรัตน์ เป็นกรรมการตรวจสอบ และนางทวิชา
ตัณสถิตย์เป็นเลขานุการคณะกรรมการตรวจสอบ
หน้าที่และความรับผิดชอบที่สำคัญของคณะกรรมการตรวจสอบ ได้แก่
การสอบทานรายงานทางการเงิน ระบบการควบคุมภายใน ระบบการตรวจสอบภายใน
ระบบการจัดการความเสี่ยง และการปฏิบัติตามกฎหมาย
รวมทั้งการพิจารณารายการที่อาจมีความขัดแย้งทางผลประโยชน์

ในปี พ.ศ. 2552 คณะกรรมการตรวจสอบมีการประชุมทั้งหมด 5 ครั้ง
โดยมีกรรมการตรวจสอบเข้าร่วมประชุมครบถ้วนทุกครั้ง ทั้งนี้
เพื่อดำเนินงานตามหน้าที่และความรับผิดชอบ โดยมีประเด็นที่เป็นสาระสำคัญดังนี้

1.  สอบทานงบการเงินของบริษัทและบริษัทย่อย ก่อนนำเสนอต่อคณะกรรมการบริษัท ทั้งนี้ จากการ
    สอบทานงบการเงินและซักถามข้อมูลจากฝ่ายบริหาร
    รวมทั้งการเข้าร่วมประชุมกับผู้สอบบัญชีโดยไม่มีฝ่ายบริหาร
    และการพิจารณาข้อเสนอแนะของผู้สอบบัญชีในหนังสือของผู้สอบบัญชีถึงฝ่ายบริหาร
    (Management Letter)
    คณะกรรมการตรวจสอบมีความเห็นว่างบการเงินดังกล่าวได้จัดทำอย่างถูกต้อง ครบถ้วน
    และเป็นที่เชื่อถือได้

2.  สอบทานและประเมินความเพียงพอของระบบการควบคุมภายใน ทั้งนี้
    คณะกรรมการตรวจสอบมีความเห็นว่าบริษัทมีระบบการควบคุมภายในที่เหมาะสม มีประสิทธิผล
    และเพียงพอที่จะช่วยลดความเสี่ยงของบริษัทให้อยู่ในระดับที่ยอมรับได้
    และสามารถช่วยให้การดำเนินงานของบริษัทบรรลุเป้าหมายที่กำหนดไว้ได้

3.  สอบทานการปฏิบัติตามกฎหมายและข้อกำหนดที่เกี่ยวข้องกับการประกอบธุรกิจของบริษัท ทั้งนี้
    คณะกรรมการตรวจสอบมีความเห็นว่าบริษัทไม่มีการปฏิบัติที่ฝ่าฝืนกฎหมายใดๆ
    อันอาจกระทบต่อชื่อเสียงและฐานะการเงินของบริษัทอย่างมีนัยสำคัญ

4.  พิจารณา คัดเลือก และเสนอแต่งตั้งบุคคลซึ่งมีความเป็นอิสระ ได้แก่ นางสาว วิสสุตา
    จริยธนากร จากบริษัท สำนักงาน เอินส์ท แอนด์ ยัง จำกัด
    ให้เป็นผู้สอบบัญชีของบริษัทและเสนอค่าตอบแทนของบุคคลดังกล่าว

5.  พิจารณารายการที่เกี่ยวโยงกันหรือรายงานที่อาจมีความขัดแย้งทางผลประโยชน์ ทั้งนี้
    คณะกรรมการตรวจสอบมีความเห็นว่าการทำรายการดังกล่าวมีความสมเหตุสมผลและเป็นประโยชน์สูงสุดต่อบริษัท

6.  พิจารณาอนุมัติแผนงานตรวจสอบภายใน
    ซึ่งกำหนดให้มีความสอดคล้องกับลักษณะการประกอบธุรกิจของบริษัทรวมถึงนโยบาย แผนงาน
    กระบวนการทำงาน และความเสี่ยงในการดำเนินธุรกิจของบริษัท

7.  พิจารณาอนุมัติงบประมาณค่าใช้จ่ายประจำปี และอัตรากำลังคนของฝ่ายตรวจสอบภายใน
    โดยอนุมัติให้สรรหาและว่าจ้างบุคลากรในตำแหน่งผู้จัดการเพิ่มขึ้นอีกหนึ่งอัตรา
    เพื่อรองรับการขยายตัวทางธุรกิจของบริษัท

8.  พิจารณา คัดเลือก และว่าจ้างสำนักงาน ไพร้ซวอเตอร์เฮาส์คูเปอร์ส เอฟเอเอส จำกัด
    ให้ดำเนินการตรวจสอบระบบการควบคุมภายในสำหรับระบบสารสนเทศของบริษัท
    (Information Technology General Controls)

9.  ส่งเสริมให้กรรมการตรวจสอบได้พัฒนาความรู้อย่างต่อเนื่อง โดยการเข้ารับการฝึกอบรม
    รวมถึงการศึกษามาตรฐานการรายงานทางการเงินระหว่างประเทศ หรือ International
    Financial Reporting Standards (IFRS) ซึ่งจะมีผลบังคับใช้ในปี 2554 ทั้งนี้
    เพื่อให้มีความรู้เพียงพอที่จะสอบทานความน่าเชื่อถือของงบการเงินได้

10. พิจารณาประเมินผลการปฏิบัติงานด้วยตนเอง (Self-assessment)
    เพื่อนำเสนอต่อคณะกรรมการบริษัทโดยมีความเห็นว่ากรรมการตรวจสอบได้ปฏิบัติงานตามกฎบัตรคณะกรรมการตรวจสอบอย่างเหมาะสมแล้ว

คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมายจากคณะกรรมการบริษัทด้วยความระมัดระวัง
อย่างเต็มความสามารถ ทั้งนี้ เพื่อประโยชน์ของบริษัทผู้ถือหุ้น และ ผู้มีส่วนได้เสียทั้งปวง

นางสาวโสภาวดี อุตตโมบล

ประธานคณะกรรมการตรวจสอบ

วันที่ 24 กุมภาพันธ์ 2553